## A GIMNÁZIUMI OSZTÁLYFŐNÖKI MUNKAKÖZÖSSÉG MUNKATERVE

**Helyzetelemzés**

A 2018-2019 tanévben a gimnáziumi osztályfőnöki munkaközösséghez 10 osztályfőnök és 10 osztály tartozik. Két gimnáziumi osztály érettségizik az idén 29 fővel. A létszámot tekintve: a legnagyobb létszámú évfolyam a 9. (55 fő), de az eloszlás egyenletes, mivel a többi évfolyamon is átlagosan 30-35 fő tanul. A munkaközösséghez 9 fő SNI és BTM tanuló tartozik, ők a nekik előírt fejlesztő foglalkozásban részesülnek. Hátrányos helyzetű diáknak 1 tanuló minősül, de folyamatosan nagy az odafigyelést igénylő, rászoruló családok száma.

**Személyi feltételek:**

|  |  |  |
| --- | --- | --- |
| **Osztályok (létszám)**  | **Osztályfőnökök**  | **Helyettes osztályfőnökök**  |
| **7/6 (32)**  | **Schmittinger Anikó**  | **Szabó Melinda**  |
| **8/6 (29)**  | **Hajdu Attila**  | **Földesi Róbert**  |
| **9/4 (31)**  | **Deák Péter**  | **Szigethy Szilárd**  |
| **9/6 (24)**  | **Király Olga**  | **Takács lldikó**  |
| **10/4 (23)**  | **Bacsurné Nagy Ildikó**  | **Antal László**  |
| **10/6 (19)**  | **Ökrösné Miszlai Edit**  | **Fórizs Ibolya**  |
| **11/4 (26)**  | **Szőke Kilián Szilvia**  | **Dénes Éva**  |
| **11/6 (16)**  | **Fazekas András**  | **Károlyfalvi Elemér**  |
| **12/4 (16)**  | **Venyige Judit**  | **Oláh Rita**  |
| **12/6 (13)**  | **Csicsely Szilvia**  | **Patakfalvi János**  |

**A munkaközösség céljai a 2018-19-es tanévre**

Az idei tanévben is változatlan célunk az osztályfőnöki **tanmenetek** folyamatos tökéletesítése, helyi jó gyakorlatok beillesztésével, illetve az osztályoknak megfelelő jelleg kialakításával. Az elmúlt tanévben készült tanmenetjavaslatok továbbra is hozzáférhetők és felhasználhatóak. Ehhez mind a munkaközösség vezető, mind az iskolapszichológus gyakorlati segítséget tud nyújtani.

A munkaközösség továbbra is szeretne támaszkodni az iskolapszichológus munkájára, szaktudására. Minden évben igyekszünk olyan témákat kiemelni, amelyek segítik az osztályfőnökök munkáját. Ezek **előadások és gyakorlatok** elsajátítása keretében valósulnak meg.

Folytatódik az elmúlt években megkezdett **óra-modulok**, ajánlások készítése. A nemzeti ünnepek és a helytörténeti órák menete, azok gondozása az idei tanévben is folytatódik.

Az osztályok gondozása során kiemelt figyelmet kapnak azok a közösségek, melyek különböző okok miatt ezt igénylik. Ilyen az új közösségként épülő 7/6 és 9/4 és természetesen az érettségiző 12/4 és 12/6. Folytatnunk kell a szoros együttműködést a 7/6 és 8/6 osztály esetében az elvándorlás megelőzésére. A tavalyi évben ez sikeres volt, hiszen kevesen távoztak a 8/6-ból, ez az erős osztályközösség és Király Olga osztályfőnök érdeme.

Munkaközösségünk feladata a 7-8 évfolyamosok toborzásában való részvétel a városból, illetve a szórvány településekből. Bemutató foglalkozások, nyílt órák szervezésével, intenzívebb jelenléttel a városi általános iskolák életében a négy osztályos, sőt még a hat osztályos gimnáziumi osztályok számára is nyerhetünk diákokat. Ez a munka a decemberben tartott **nyílt nap**pal éri el csúcspontját, melyet a mindenkori kilencedikes osztályfőnökök szerveznek a szaktanárokkal együtt. Kitartó együtt gondolkodással és megalapozott munkával így elérhetjük a gimnáziumi létszám fokozatos növekedését. Fontos szerepet kap e mellett az oktatás minőségének javítása is, hiszen egyre kézzelfoghatóbb az a veszély, ami az evangélikus gimnáziumunk puszta létét fenyegeti mind helyi, mind országos szinten. Így az osztályfőnöki munka is kiemelt szerepet kap a közösség erősítése terén.

Az idei tanévben nagyobb hangsúlyt kapnak a **marketing** feladatok. Ebben az osztályfőnököknek kiemelt szerepe van, hiszen ők a kapocs a szülőkkel való kapcsolattartásban, rajtuk keresztül alakul ki fontos kép az intézményről. Azt gondolom, hogy a gimnáziumi osztályfőnöki munkaközösség eddig is nagy odaadással és egységesen látta el ezt a feladatot. Az évek során felhalmozott tapasztalatokat most még hatékonyabban kell az iskola szolgálatába állítanunk, hiszen sorsdöntő évek jönnek. A munkaközösség ötleteivel máris aktívan segíti a marketing munkacsoportot. Munkaközösségünk készen áll, hogy segítse a vezetést a gimnázium jövőbeni működését meghatározó döntések előkészítésében.

A tanév kiemelt feladata egyebek mellett a **kompetenciák** fejlesztése. Ez alól munkaközösségünk sem kivétel. Tanmeneteinkben is meg kell jelenjen a kompetencia alapú oktatás. Az osztályfőnöki órákon sok kompetencia különleges fejlesztésére nyílik lehetőség. Helyzetek dramatizálásánál az anyanyelvi kompetenciát, az otthoni gazdálkodás, a pénz kezelése területén a matematikai kompetenciákat, a tanulást segítő órákon a tanulási kompetenciákat fejlesztjük. Az aktív táblák, a tabletek, az okos telefonok megfelelő használatával a digitális kompetencia fejlődik. Az állampolgári kompetenciákat a mindennapi élethez kötődő feladatok kapcsán tanítjuk, a vállalkozói kompetenciákra is itt kerül sor. A megemlékezések során pedig a kulturális kompetenciákat ápoljuk. Fontos megjegyezni, hogy semmiféle újdonság nincs ezen a területen, csak tudatosabbá kell tennünk ezt a munkát. A diákoknak jó, hogy itt a kompetenciák fejlesztése nem tantárgyi keretben, hanem jóval szabadabban, ezáltal szinte észrevétlen módon történik.

Céljaink meghatározása az idei tanévben is a SMART rendszer alapján folyik. A rendszer nagy előnye, hogy áttekinthetővé, mérhetővé teszi a tevékenységeket, segíti a pontos ütemezést. Az így meghatározott célok a munkaközösség tagjai elé világos követelményeket és határidőket állítanak. A fentebb meghatározott és kiemelt célok megvalósításának tervét az ütemterv tartalmazza.

**Az osztályfőnök általános feladatai, feladatköre**

Az osztályfőnök feladata osztályával kapcsolatban az idei tanévben a következő: a közösség kialakítása, gondozása, a tanulók egyéni gondozása, előmenetelük figyelemmel kísérése. Az osztályban tanító kollégákkal való szoros kapcsolattartás a tanulmányok érdekében. Ennek csúcspontja a novemberben tartandó egy osztályban tanítók értekezlete. Itt megbeszélésre kerülhetnek az osztály életét érintő problémák, a kollégák tanácsot adhatnak egymásnak a problémás tanulók esetében. Az osztályfőnök kiemelt feladata a szülőkkel való kapcsolattartás, a szükséges segítségnyújtás, a problémák felismerése, kezelése. Egyházi intézmény révén nem csak az oktatás miatt tartozunk felelősséggel, hanem a keresztény értékrend közvetítése is feladatunk. A családokkal való kapcsolattartás, gondoskodás tovább alapozza városunkban hírnevünket, melynek legfőbb alapja a gondoskodó, segítő közösségi élet.

Nagy figyelmet igényel intézményünkben az osztályfőnök számára a lelkiség, a tanulók lelki életének figyelemmel kísérése. Fontos az osztályfőnöki példamutatás, a véleményformálás a fontos és néha kényes kérdésekben. Ez értékrendet közvetít a diákok számára, mintát ad viselkedésükhöz bizonyos helyzetekben. A reggeli áhítatokon lelki tartalommal indíthatjuk útnak az osztályokat, ráhangolva őket az együtt munkálkodásra, a napi nyugodt munkavégzésre. A havi templomi alkalmak rendszeressége, az egyházi ünnepek látogatásának szervezése pedig mindezeken túlmutatva az egyházak épülését is elősegítik. Fontos, hogy az iskolalelkész személyében nagyobb lehetőség van a tanulók lelki megsegítésére, a családok lelki gondozására is. Itt az osztályfőnök kötelessége a problémák felismerése és közvetítése az iskolalelkész felé. A lelki nevelés ez által a gimnázium külön erejét adja, amely kihat a tanulók és családjaik egész életére. Napjainkban sajnos magas a csonka családok száma térségünkben ezért e feladatunk a legfontosabbak közé sorolható.

Az osztályfőnök feladatkörei részletesen:

1. A személyiségfejlesztés feltételeinek megteremtése
	* a tanulók megismerése
	* a tanulók érdekeinek képviselete
	* a tanulók fejlődésének figyelemmel kísérése
	* a tanulók fejlesztő értékelése
2. Az osztályközösség minőségének fejlesztése
3. Az osztály hitéletének irányítása
	* a reggeli áhítatok megtartása
	* a havi közös istentiszteletek szervezése
	* kapcsolattartás az iskolalelkésszel
	* az egyházi ünnepek, alkalmak látogatásának szervezése
4. Az osztályfőnöki órák megtartása
5. A tanulók szűkebb és tágabb környezetében nyert tapasztalatok feldolgozása, segítségnyújtás
6. A tantestület kisebb csoportjának vezetőjeként (egy osztályban tanítók)
	* a tanulók érdekeinek, szükségleteinek képviselte
	* információcsere biztosítása
	* a helyi tanterv tartalommal való megtöltése, működtetése
	* a problémák feltárása, elemzése
7. Az ellentétes érdekek egyeztetése, kezelése (Tanár-diák-szülő)
8. A szülőkkel való kapcsolattartás, a partneri kapcsolat kialakítása
9. A szociális funkciók vállalása szükség szerint
10. Gyermekvédelmi feladatok

A feladatok így négy főbb csoportba sorolhatók:

* A gyermek személyiségének fejlesztése, értékközvetítés
* Az osztályközösség fejlesztése
* Az osztályfőnöki órák előkészítése és megtartása
* A kapcsolattartás különböző formái

**A tanév kiemelt feladatai:**

* A törvénymódosításból fakadó kötelezettségek teljesülésének figyelemmel kísérése
* A kompetencia alapú oktatás alkalmazása minden tantárgynál
* Az egyéni képességek fejlesztése (felzárkóztatás, tehetséggondozás)
* A szabadidős és sporttevékenység kínálatának színesítése
* A házirend következetes betartása és betartatása
* Az ügyeleti rend megszigorítása
* A tanórai differenciálás és felzárkóztatás módszereinek fejlesztése osztálykeretekben
* A nevelők folyamatos önképzése, továbbképzése
* A rendszeres számonkérés, osztályozás
* Helyes tanulási szokások kialakítása
* A tanulók kommunikációs kultúrájának fejlesztése
* A módszertani kultúra gazdagítása
* A rend és fegyelem megszilárdítása
* Iskolánk hagyományainak ápolása

A tanév kiemelt feladatainak nagy része érvényesülni tud az osztályfőnöki munka során. Fontos, hogy a tanmenetekben kijelölt órákon ugyanolyan szakmai színvonalú munka folyjon, mint a többi tanórán. Oldottabb légkörben ezeken az órákon talán még hatékonyabbá válhat az oktatás, hiszen a témák közel állnak a gyerekekhez. Úgy valósulhat meg értékrendjük kialakítása, fejlesztése, ápolása, hogy ezt akár észrevétlenül, játékos formában tehetik. Az osztályfőnöki órák az új módszerek megismertetésével, „tét” nélküli gyakoroltatásával hozzájárulhatnak a szaktantárgyi órák sikereihez is. A tanulás módszertani osztályfőnöki órák beépítésbe kerültek a tanmenetekbe, tehát az osztályfőnököknek alaposabb információik lesznek majd osztályuk tanulási kultúrájáról, hatékonyabban hozzájárulhatnak annak fejlesztéséhez. Az önképzéshez a munkaközösség a bemutató órával, a modulok kidolgozásával és az iskolapszichológus által tartott előadásokkal járul hozzá. A házirend ismertetése, számonkérése nagy jelentőségű, hiszen ez kizárólagosan a mi feladatunk a tanév során. Ennek felülvizsgálatával a munkaközösség hozzájárulhat a gimnazisták rendjének, fegyelmének még hatékonyabb fenntartásához. A tárgyi környezet védelme, óvása is ezekben a közös szabályokban jelenik meg. A már kidolgozott kommunikációs modul mellett az idei tanév módszertani fejlesztései során a kiemelt feladatokat is szem előtt tartjuk.

A kompetenciamérés eredményeit látva elmondható, hogy osztályaink több esetben elmaradnak az országos átlagtól. Ezért munkaközösségünkben kiemelt feladat azon kompetenciaterületek fejlesztése, melyek a legfontosabbak és összeegyeztethetőek az osztályfőnöki órák követelményrendszerével. Feladatunk ez által, összhangban az új osztályfőnöki órák kialakításával:

* a tanulást támogató pszichológiai tényezők fejlesztése
* a szövegértési kompetenciaterület fejlesztése

Az ezekhez alkalmazott legcélravezetőbb módszerek, melyek megfelelő arányban megjelenhetnek az egyes osztályok osztályfőnöki óráin a témafeldolgozások módszereiként:

* kooperatív munkaformák
* motiváló játékok
* differenciált oktatási módszerek
* drámapedagógia elemeinek alkalmazása
* az énkép fejlesztése a pozitív önértékelés kialakítása - a legmodernebb oktatási módszerek alkalmazása

Mindezen pontok figyelembe vételével kerülnek kialakításra az osztályfőnöki tanmenetek, melyek így szervesen hozzájárulnak a kompetenciaterületek fejlesztéséhez, segítve a többi tantárgy munkáját, felhasználva azok tapasztalatait.

**A tanév munkaközösségi feladatai**

|  |  |  |
| --- | --- | --- |
| DÁTUM  | ESEMÉNY  | FELELŐS  |
| Augusztus 29.  | Összerázó csendesnap (9.évf.)  | Király Olga, Deák Péter, Szigethy Szilárd  |
| Szeptember  | Egyenruha, köpeny, énekeskönyv beszerzése a 9. évfolyamon és pótlása a többi évfolyamon.  | Osztályfőnökök  |
| Szeptember 3.  | Statisztikai lapok leadási határideje  | Osztályfőnökök  |
| Szeptember 12.  | Szülői értekezletek  | Osztályfőnökök  |
| Szeptember -től  | Közép-, és emelt szintű érettségi felkészítők beindítása 11.-12. évfolyamon (együttműködés a szaktanárokkal)  | Osztályfőnökök  |
| Szeptember .  | Körös-Maros Nemzeti Park meglátogatása  | 9-es osztályfőnökök  |
| Szeptember  | SZM vezetőségi megbeszélés  | Osztályfőnökök  |
| Szeptember 26-29.  | ACSI diákvezetők konferenciája  | Schmittinger Anikó  |
| Szeptember 28.  | Móriczka-bál  | 9.-10.-es osztályfőnökök  |
| Szeptember 30-ig  | Osztálydekorációk elkészítése  | Osztályfőnökök  |
| Szeptember 30.  | Új és régi tanmenetek leadási határideje  | Osztályfőnökök  |

|  |  |  |
| --- | --- | --- |
| Október 11-14.  | 72 óra kompromisszumok nélkül (projektek)  | Osztályfőnökök  |
| Október 19.  | Megemlékezés: 1956  | Osztályfőnökök  |
| Október  | Papírgyűjtés  | Osztályfőnökök  |
| Október. Az ünnepet megelőző osztályfőnöki óra  | Reformáció osztályfőnöki óra  | Osztályfőnökök  |
| Október 30.  | Reformáció emlékünnepe  | Osztályfőnökök  |
| Október  | Fogadóóra  | Osztályfőnökök  |
| November 10.  | Márton bál  | Osztályfőnökök  |
| November  | Fogadó óra  | Osztályfőnökök  |
| December  | **Nyílt nap** szervezése  | 9.-es osztályfőnökök  |
| December  | Műhelyfoglalkozás  | Kovács Annamária, munkaközösség vezető  |
| December  | Adventi készülődés  | Osztályfőnökök  |
| December  | Közös adventi éneklés  | Osztályfőnökök  |
| December  | Karácsonyi osztály összejövetelek  | Osztályfőnökök  |
| Január  | Vízkereszt közös istentisztelet  | Osztályfőnökök  |
| Január  | Szülői értekezletek  | Osztályfőnökök  |
| Január 18.  | Országos Kölcsey szavaló-, és népdaléneklési verseny  | Osztályfőnökök  |
| Január 26.  | Első félév vége  | Osztályfőnökök  |
| Január  | Félév értékelése, osztályozó értekezletek  | Osztályfőnökök  |
| Január 25.  | Félévi értesítők kiosztása  | Osztályfőnökök  |
| Január  | A **4 órás modul** elkészítése, ismertetése  | Munkaközösség vezető  |
| Február 2.  | Szalagavató  | 11.-12.-es osztályfőnökök  |
| Február 15.  | Érettségire, előrehozott érettségire, felsőoktatási intézménybe való jelentkezés  | 11.-12.-es osztályfőnökök  |
| Február  | Farsang  | Osztályfőnökök  |
| Február  | DÖK-közgyűlés  | Osztályfőnökök  |
| Február 22.  | Kommunizmus áldozatainak emléknapja  | Osztályfőnökök  |
| Március  | Színházlátogatás (9-12.évf.)  | Osztályfőnökök  |
| Március  | Műhelyfoglalkozás  | Kovács Annamária, munkaközösség vezető  |
| Március  | Megemlékezés: 1848/49-es forradalom és szabadságharc eseményeire  | Osztályfőnökök  |
| Március  | Székács gála  | Osztályfőnökök  |
| Március  | Fogadó óra  | Osztályfőnökök  |
| Április  | Fogadóóra  | Osztályfőnökök  |
| Április 16.  | Holocaust emléknap  | Osztályfőnökök  |
| Április  | A végzős évfolyam osztályozó értekezlete  | Szaktanárok  |
| Április 25-26.  | Kis érettségi  | 10. évfolyam osztályfőnökei  |
| Május 3.  | 12. évfolyam utolsó tanítási napja  | 12.-es osztályfőnökök  |
| Május 4.  | Ballagás  | 11.-12.-es osztályfőnökök  |
| Május 6-tól  | Írásbeli érettségi vizsgák kezdete  | Végzős osztályok osztályfőnökei  |
| Május  | Szülői értekezletek  | Osztályfőnökök  |
| Május 29.  | Országos kompetenciamérés  | 10.-es osztályfőnökök  |
| Június 4.  | Nemzeti összetartozás napja  | Osztályfőnökök  |
| Június  | Osztályozó értekezletek  | Osztályfőnökök  |
| Június  | DÖK nap  | Osztályfőnökök  |
| Június  | 8. osztályosok ballagás  | Osztályfőnökök  |
| Június 17-20.  | Szóbeli érettségi vizsgák  | Igazgatóhelyettes, szaktanárok  |
| Június 23.  | Tanévzáró istentisztelet  | Osztályfőnökök  |

*Hajdu Attila munkaközösség-vezető*